b"\n_START_ARTICLE_\nSalvo D'Acquisto\n_START_SECTION_\nBakgrunn\n_START_PARAGRAPH_\nSalvo D'Acquisto ble f\xc3\xb8dt i Napoli som den eldste av fem br\xc3\xb8dre, med foreldrene Salvatore D'Acquisto, opprinnelig fra Palermo, og Ines Marignetti fra Napoli. Etter endt skolegang ved en skole tilh\xc3\xb8rende Salesianerne av Don Bosco i Napoli, reiste han til Roma for \xc3\xa5 ta studentereksamen. Han ble av sine l\xc3\xa6rere omtalt som litt reservert, f\xc3\xa5m\xc3\xa6lt og samvittighetsfull, men kameratene husket ham som omsorgsfull, oppriktig og en forsvarer av de svake.\n_START_SECTION_\nTjeneste\n_START_PARAGRAPH_\nFlere av hans slektninger p\xc3\xa5 morssiden hadde v\xc3\xa6rt i Carabinieri, blant annet morfaren Biagio Marignetti og noen onkler. Han gikk selv inn i Carabinieri i 1939, og ble sendt til Libya det f\xc3\xb8lgende \xc3\xa5ret, f\xc3\xa5 m\xc3\xa5neder f\xc3\xb8r felttoget i Nord-Afrika ble innledet._NEWLINE_Han ble her s\xc3\xa5ret i benet, men ble hos sin divisjon i operasjonssonen fram til han fikk malaria og ble sendt tilbake til Italia for \xc3\xa5 g\xc3\xa5 p\xc3\xa5 underoffisersskolen i Firenze. Her gikk han ut som vice brigadiere, og 15. desember 1942 ble han sendt til Torrimpietra, en liten landsens utpost langs kysten p\xc3\xa5 Via Aurelia, ca 30\xc2\xa0km nordvest for Roma._NEWLINE_Etter at det fascistiske Italia falt og landet gikk ut av krigen 8. september 1943, ble den resterende delen av landet som ikke var inntatt av de allierte, okkupert av de tyske styrkene som sto i landet. Disse m\xc3\xb8tte v\xc3\xa6pnet motstand ogs\xc3\xa5 fra Den italienske motstandsbevegelsen. En enhet fra Waffen-SS rykket inn i noen gamle milit\xc3\xa6re installasjoner i Torre di Palidoro, som l\xc3\xa5 under jurisdiksjonen til Torrimpietra, som D'Acquisto ledet. 22. september unders\xc3\xb8kte noen soldater en etterlatt ammunisjonsboks, og en h\xc3\xa5ndgranat gikk av og drepte en av de tyske soldatene og s\xc3\xa5ret flere andre._NEWLINE_Den tyske kommandanten la skylden p\xc3\xa5 \xc2\xabukjente sivile\xc2\xbb og forlangte politiassistanse fra Carabinieri, og dermed fra D'Acquisto. Neste morgen meldte D'Acquisto at etterforskningen hadde vist at hendelsen var et uhell uten gjerningsmann, men tyskerne insisterte p\xc3\xa5 sin versjon og fastholdt at det m\xc3\xa5tte iverksettes represalier i henhold til generalfeltmarskalk Albert Kesselrings ordrer, som var utstedt noen dager tidligere.\n_START_SECTION_\nD\xc3\xb8d\n_START_PARAGRAPH_\nDagen etter, 23. september, gjennomf\xc3\xb8rte tyskerne ransakinger og arresterte 22 personer, blant dem uskyldige b\xc3\xb8nder som bodde i den milit\xc3\xa6re sonen. En v\xc3\xa6pnet avdeling f\xc3\xb8rte med makt D'Acquisto bort fra hans stasjon og tok ham til Torre di Palidoro, hvor gislene var samlet. Et nytt forh\xc3\xb8r ble gjennomf\xc3\xb8rt, hvor alle hevdet sin uskyld i det som hadde hendt._NEWLINE_Da tyskerne igjen forlangte \xc3\xa5 f\xc3\xa5 oppgitt navnene p\xc3\xa5 de ansvarlige personene, svarte D'Acquisto at det ikke kunne v\xc3\xa6re noen, da eksplosjonen var et uhell, og gislene eller andre lokale var fullstendig uskyldige. Tyskerne gjorde da narr av ham, forn\xc3\xa6rmet og slo ham, og rev i stykker uniformen. Gislene ble utlevert spader og tvunget til \xc3\xa5 grave en massegrav for seg selv. Da gravingen etter hvert var gjennomf\xc3\xb8rt, var det klart at tyskerne hadde til hensikt \xc3\xa5 gjennomf\xc3\xb8re sin trussel._NEWLINE_I forkant av henrettelsene hevdet D'Acquisto han var ansvarlig for de p\xc3\xa5st\xc3\xa5tte forbrytelsene og at gislene var uskyldige, og han forlangte at de skulle l\xc3\xb8slates umiddelbart. De 22 gislene flyktet da umiddelbart, mens D'Acquisto ble st\xc3\xa5ende igjen alene foran eksekusjonspelotongen._NEWLINE_Salvo D'Acquisto var nesten 23 \xc3\xa5r da han ble skutt. Hans levninger er i dag begravet i Santa Klara-basilikaen (Basilica di Santa Chiara) i Napoli sammen med flere italienske kongelige personer."